b'\n_START_ARTICLE_\nGhana\n_START_SECTION_\nEtymologi\n_START_PARAGRAPH_\nSom engelsk koloni hadde landet navnet Gullkysten, et navn europeerne hadde brukt siden 1400-tallet, fordi gull den gang var omr\xc3\xa5dets viktigste handelsvare. Etter \xc3\xa5 ha oppn\xc3\xa5dd uavhengighet ble det nye navnet Ghana, som er hentet fra Ghanariket som f\xc3\xb8r kolonitiden l\xc3\xa5 flere hundre kilometer nordvest for dagens Ghana, n\xc3\xa6r dagens Mali. \xc3\x85rsaken til at navnet ble valgt er at innbyggerne i dette riket utvandret s\xc3\xb8r\xc3\xb8stover, og deres etterkommere er derfor bosatt i landet.\n_START_SECTION_\nHandelsposter\n_START_PARAGRAPH_\nI omr\xc3\xa5det der Ghana ligger i dag l\xc3\xa5 en rekke europeiske handelsposter og fort involvert i slavehandelen, blant annet danske. Kystomr\xc3\xa5det gikk fra slutten av 1400-tallet under navnet Gullkysten i Europa. Det omr\xc3\xa5det som i dag er Ghana var fra slutten av 1800-tallet den engelske kronkolonien Gullkysten.\n_START_SECTION_\nBritisk kronkoloni\n_START_PARAGRAPH_\nGhana ble dannet ved at Gullkysten ble forent med Britisk Togoland og Fante-protektoratet. Siden 1925 deltok lokalbefolkningen i landets administrasjon. Etter annen verdenskrig ble uavhengighetsbevegelsen kraftigere under ledelse av Kwame Nkrumah. Hans parti vant flere valg i begynnelsen av 1950-tallet og han ble koloniens statsminister under den britiske guvern\xc3\xb8ren i 1952. Samme \xc3\xa5r s\xc3\xb8kte landets parlament om uavhengighet fra Storbritannia, noe som uten videre ble innvilget. Landet ble uavhengig 6. mars 1957 som den f\xc3\xb8rste kolonien i Afrika som oppn\xc3\xa5dde uavhengighet og det f\xc3\xb8rste afrikanske land som ble medlem av det Samveldet av nasjoner. En folkeavstemning i 1956 under FN oppsyn bekreftet Britisk Togolands tilh\xc3\xb8righet til Ghana.\n_START_SECTION_\nUavhengighet og diktaturer\n_START_PARAGRAPH_\nNkrumah styrte landet med sosialistiske prinsipper og med en ettpartiregjering der kun hans parti Convention People\xe2\x80\x99s Party var tillatt. Dette og en mislykket \xc3\xb8konomisk politikk ledet til \xc3\xb8konomisk krise, h\xc3\xb8y statsgjeld og uroligheter. I 1966 kom det f\xc3\xb8rste av en rekke statskupp. Et nytt kupp i 1972 f\xc3\xb8rte Ignatius Kutu Acheampong til makten. Han ledet en av Afrikas mange kleptokratiske regjeringer som ruinerte landet enda mer gjennom 1970-tallet. I 1979 ledet Jerry Rawlings et nytt kupp. De tidligere lederne av milit\xc3\xa6rdiktaturet, deriblant Acheampong og presidenten Fred Akuffo ble henrettet. I september ble det holdt valg og Hilla Limann vant, Rawlings tr\xc3\xa5dte tilbake. Limann f\xc3\xb8rte en moderat \xc3\xb8konomisk politikk og var tilhenger av panafrikanisme. Likevel gjorde Rawlings et nytt kupp i 1981 for \xc3\xa5 stoppe den igjen oppblomstrende korrupsjonen. Han beholdt makten de neste 20 \xc3\xa5r.\n_START_SECTION_\nVeien til demokrati\n_START_PARAGRAPH_\nRawlings politikk var forholdsvis liberal, s\xc3\xa6rlig \xc3\xb8konomisk. Det har gitt landet en bedre utvikling enn nabostatene. Likevel var det brudd p\xc3\xa5 menneskerettighetene og partier var forbudt f\xc3\xb8r 1992. Dette bedret seg etter at den nye demokratiske grunnloven av 1992 ble vedtatt. Rawlings vant to presidentvalg for partiet National Democratic Congress (NDC) i 1992 og 1996. Valgene ble av observat\xc3\xb8rer vurdert som innenfor det man kan aksepterer som frie valg, s\xc3\xa6rlig valget 1996. Etter to presidentperioder kunne han ikke stille som kandidat p\xc3\xa5 nytt og deltok derfor ikke i valget 2000. Disse ble vunnet av John Kufuor (New Patriotic Party) (NPP) og f\xc3\xb8rte til den f\xc3\xb8rste fredelige maktoverlevering i Ghanas historie i januar 2001. Kufor ble gjenvalgt i 2004. I valget i desember 2008 vant John Atta Mills (NDC).\n_START_SECTION_\nPolitikk og administrasjon\n_START_PARAGRAPH_\nStatsoverhodet er en valgt president, som har ut\xc3\xb8vende myndighet. _NEWLINE_Ghanas parlament har ett kammer, og domineres av to partier, New Patriotic Party og National Democratic Congress. Mindre partier er ogs\xc3\xa5 representert, men er avhengige av \xc3\xa5 knytte seg til de store._NEWLINE_John Evans Atta Mills ble innsatt som president 7. januar 2009, etter at han slo det styrende partiet New Patriotic Partys kandidat, Nana Akufo-Addo, med 50,23\xc2\xa0% mot 49,77\xc2\xa0% av stemmene i valget i 2008. Han var Ghanas tredje visepresident, fra 1997 til 2001 under dav\xc3\xa6rende president Jerry Rawlings. For\xc3\xb8vrig tapte han presidentvalget i 2000 og 2004, da han stilte som kandidat for National Democratic Congress (NDC). Mills d\xc3\xb8de overraskende 24. juli 2012 og etter grunnloven overtar da visepresidenten presidentembetet.  Visepresidenten John Mahama (NDC) vant valget 7. desember 2012 med 50,7\xc2\xa0% av stemmene, over NPPs utfordrer Akufo-Addos 47,7, og ble dermed gjeninnsatt januar 2013.%_NEWLINE_Ghana er medlem av FN, Den afrikanske union, Samveldet av nasjoner og en rekke andre internasjonale organisasjoner.\n_START_SECTION_\nKultur\n_START_PARAGRAPH_\nEn av de mest markante ghanesiske kulturkjennetegn er det karakteristiske kentet\xc3\xb8yet. Kentet\xc3\xb8y er kjent og verdsatt for sine farger og symbolikk. T\xc3\xb8yet er et av symbolene for det ghanesiske h\xc3\xb8vdingstyret og blir i hovedsak brukt i omr\xc3\xa5der som domineres av Ashantifolket.\n_START_SECTION_\nTradisjonell musikk\n_START_PARAGRAPH_\nI motsetning til vestlig musikk er ikke tradisjonell ghanesisk musikk nedskrevet, men overf\xc3\xb8res gjennom en sterk muntlig tradisjon. Musikken sees p\xc3\xa5 som en del av livet og kan dermed ikke skilles fra det. Det legges ogs\xc3\xa5 stor vekt p\xc3\xa5 deltakelse, slik at tilskuerne ikke er adskilt fra artistene \xe2\x80\x93 alle deltar i framf\xc3\xb8relsen av musikken. Melodiene er ofte korte og musikken er repetitiv. Rytme er sv\xc3\xa6rt sentralt i tradisjonell ghanesisk musikk og dansen er tett knyttet til musikken. Hver folkegruppe har sin egen musikk, og det er tett sammenheng mellom spr\xc3\xa5k og musikk. Man vokser opp med musikk og musikken kan v\xc3\xa6re med p\xc3\xa5 \xc3\xa5 definere en stedstilknytning.\n_START_SECTION_\nPopul\xc3\xa6rmusikk\n_START_PARAGRAPH_\nHighlife er Ghanas viktigste moderne musikkform. R\xc3\xb8ttene til highlife g\xc3\xa5r tilbake til brassband og selskapsband som spilte p\xc3\xa5 1920-tallet, der instrumentene hovedsakelig bestod av afrikanske trommer, munnspill, gitarer og trekkspill. I nyere tid er highlife spesielt assosiert med gitarbaserte band, som spiller konserter, ofte med et stort sceneshow. Det spesielt er p\xc3\xa5 bygda og hos fattige urbane at highlife har gjennomslagskraft. Highlifemusikken har gjennom tidene hentet sin inspirasjon fra jazz, blues, tradisjonell afrikansk musikk og swing. Musikken synges ofte p\xc3\xa5 det lokale spr\xc3\xa5ket og baserer seg ofte p\xc3\xa5 lokale melodier, som musikerne plukker opp fra gata._NEWLINE_Selv om highlife nok er dominerende som popul\xc3\xa6rmusikk i Ghana, spilles det et vidt spekter av popul\xc3\xa6rmusikk blant ghanesere. I dagens Accra h\xc3\xb8res det mest p\xc3\xa5 gospelhighlife, lokal reggae og amerikansk svart pop, mens gitarbasert highlife har gjenvunnet sin popularitet og er fortsatt ekstremt popul\xc3\xa6rt i Ghanas rurale omr\xc3\xa5der._NEWLINE_Hiplife er en nyere ghanesisk musikksjanger og er en blanding av highlife og vestlig hiphop. Syngingen / rappingen er b\xc3\xa5de p\xc3\xa5 engelsk og ghanesiske spr\xc3\xa5k. Istedenfor instrumenter baserer innspillingen seg p\xc3\xa5 sampling. Blant ungdommer i urbane str\xc3\xb8k har hiplife blitt sv\xc3\xa6rt popul\xc3\xa6rt. Musikkstilen kom for fullt rundt 1994, og det har etter hvert utviklet seg ulike typer, som blant annet raglife, som er reggaeinspirert. Flere hevder at rytmene er grunnen til at hiplife er blitt s\xc3\xa5 popul\xc3\xa6rt i Ghana. Hiplife er lett \xc3\xa5 danse til, noe som unge ghanesere ofte liker. Gjennom musikken blir ofte vestlig kultur og levesett fremstilt og idyllisert.\n_START_SECTION_\nSport\n_START_PARAGRAPH_\nFotball har, siden frigj\xc3\xb8ringen, blitt en av de mest popul\xc3\xa6re sportene i Ghana. Flere kjente fotballspillere , som Chelsea FCs Michael Essien, AIKs Derek Boateng,  SL Benficas Freddy Adu Schalke 04s Anthony Annan og SunderlandsAsamoah Gyan kommer fra Ghana. Andre kjente idrettsut\xc3\xb8vere er bryteren Prince Nana._NEWLINE_Andre popul\xc3\xa6re sportgrener er friidrett, basketball og boksing. Ghanas nasjonalspill er brettspillet Oware (ogs\xc3\xa5 kalt Awari, Adji og Aw\xc3\xa9l\xc3\xa9).'